
Parlamentul  României

Camera  Deputaţilor

Comisia pentru industrii si servicii






                 Bucureşti, 08.02.2011





                                               
                           Nr.23/361/2010
AVIZ
asupra propunerii legislative privind sprijinirea persoanelor care doresc să cumpere o casa nouă


În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru industrii şi servicii a fost sesizată, pentru aviz care va fi transmis Comisiei pentru administraţie publică, amenajarea teritoriului şi echilibru ecologic şi Comisiei juridice, de disciplină şi imunităţi, cu propunerea legislativă privind sprijinirea persoanelor care doresc să cumpere o casa nouă, transmisă cu adresa nr. P.l.x. 811 din 29 noiembrie 2010, înregistrată sub nr.23/361 din 02 decembrie 2010.


Consiliul Legislativ, cu avizul nr.860/02.07.2010, avizează negativ propunerea legislativă.


Guvernul, prin actul nr.2079/09.08.2010, nu susţine adoptarea propunerii legislative.



Senatul, în  calitate de primă Cameră sesizată, a respins propunerea legislativă, în şedinţa din 24 noiembrie 2010.



Propunerea legislativă care ca obiect de reglementare protejarea drepturilor persoanelor care doresc să cumpere o casă nouă.

Reglementările propuse au în vedere următoarele:

- dezvoltatorii imobiliari au dreptul de a cere, la semnarea contractului de vânzare-cumpărare al imobilului, un avans sau toată suma care să acopere costurile estimate ale respectivului imobil. Aceste sume vor constitui un fond de care dezvoltatorul imobiliar nu are dreptul să se folosească pe durata construirii imobilului, banii respectivi putând să intre în posesia acestuia doar în momentul în care imobilul este înregistrat în cartea funciară de noul proprietar;

- în cazul în care dezvoltatorul imobiliar nu predă la termenul stabilit în contract imobilul, clientul are dreptul de a solicita acestuia penalităţi, iar în cazul în care dezvoltatorul imobiliar nu mai poate continua lucrările la imobil, acesta va fi obligat să returneze banii pretinşi de la client.



Examinarea propunerii legislative a avut loc în şedinţa comisiei din data de 08 februarie 2011.



În urma dezbaterilor, membrii comisiei au hotărât, cu majoritate de voturi, avizarea negativă a propunerii legislative, din următoarele motive:

- în legislaţia în vigoare există deja creat un mecanism juridico-financiar;
- regulile sunt insuficient conturate şi nu pot conduce la o cât mai mare stabilitate şi eficienţă legislativă.



Prin obiectul de reglementare şi conţinutul său, propunerea legislativă face parte din categoria legilor ordinare.



În conformitate cu prevederile art.75 din Constituţia României, republicată, Camera decizională pentru această propunere legislativă este Camera Deputaţilor.
PREŞEDINTE,
Iulian Iancu
Consilieri parlamentari, 
Viorela Gondoş

